钦定古今图书集成/明伦汇编/交谊典/第054卷 > 《韦司马别业集序》张九龄
## 钦定古今图书集成/明伦汇编/交谊典/第054卷 > 《韦司马别业集序》张九龄

“杜城南曲，斯迎郊之美者也。”背原面川，前峙太乙，清
渠修竹，左并宜春。山霭下连，俗氛中绝，此皆郑公之
有也，余固巳闻之。开元岁夏四月，猥沗散职，居多放
情。跂彼一行，无忘于夙尚；时因七召，果获于前期。迺
与起居舍人蔡公、万年主簿韩公，惠而得朋，欣然命
驾。韦公方拭席见待，羞以药物之滋；倚琴相欢，杂以
啸歌之韵，清言移景，闲步周林，翻飞自情，俯仰为得，
斯亦吾侪之乐事，幸可而同也。扶阳馀庆，磻溪古迹，
树留梓漆，器用天成，庭渐芝兰，馨香世袭，斯乃韦氏
之懿业，是所谓异焉。而韦公尚其同之乐，忘其身之
贵，均林栖于服冕，齐鼎食于焚枯，彼未可量，吾见其
大。迹继前轨，将为龙以为光；道包远“图，岂一丘而一
壑”，二三君子相与志之云。